tartuNLP/wikipedia-smugri-20251201 huggingface dataset:
Puerto Ricon lippu

Puerto Ricon lippu on Yhdysvaltoihin kuuluvan Puerto Ricon itsehallinnollisen alueen tunnus vaakunan, moton ja hymnin ohella. Se eroaa Kuuban lipusta vain sillä, että sininen ja punainen ovat toisin päin. Samoin Kuuban lipussa käytetty sininen ja punainen ovat tummempia kuin Puerto Ricon lipun vastaavat värit.
Lipussa on viisi vaakaraitaista viivaa väreiltään punainen ja valkoinen ja sininen kolmio vasemmalla, jonka keskellä on valkoinen tähti. Lipun värit symboloivat verta (punainen), voittoa ja rauhaa (valkoinen) sekä taivasta ja merta (sininen). Tähti kuvaa kansakuntaa ja kolmion sivut kuvaavat vallan kolmijako-opin mukaista lainsäädäntö-, toimeenpano- ja tuomiovallan erottamista.
Lippu esiteltiin ensimmäisen kerran 22. joulukuuta 1895, kun 59 puertoricolaista kokoontui New Yorkissa perustamaan Kuuban vallankumouspuolueen yhteyteen Puerto Ricon itsenäisyyttä Espanjasta ajavaa liikettä. Lippu oli muuten samanlainen kuin nykyisin, mutta kolmio oli vaaleansininen. Alkuperäisen tulkinnan mukaisesti punainen symboloi urheiden sotureiden verta, valkoinen voittoa ja itsenäisyyden saamisen jälkeistä rauhaa, sininen taivasta ja rantavesiä ja valkoinen tähti Puerto Ricon saarta. Lippu oli Puerto Ricossa kielletty vuodesta 1898 lähtien, ja kaikki lippua käyttäneet pidätettiin, koska vallankumousliikkeen lippu katsottiin kapinoinniksi yhdysvaltalaishallintoa vastaan. Kun Puerto Ricosta tuli vuonna 1952 itsehallinnollinen alue, lippu otettiin sen viralliseksi tunnukseksi.
Pauli Toivonen

Pauli Toivonen (22. elokuuta 1929 Hämeenlinna – 14. helmikuuta 2005 Espoo) oli suomalainen ralliajaja. Autourheilijoiden keskuudessa hänet tunnettiin lempinimillä "Pali" ja "Tiikeri".
Ura.
Pauli Toivosen ura autourheilijana käynnistyi vuonna 1953, jolloin Jyväskylän Suurajojen perustajajäsen ja Toivosen etäinen sukulainen, toimitusjohtaja Pentti Barck houkutteli hänet osallistumaan kilpailuun. Ajokkinaan hänellä oli Volkswagen Kupla, jolla hän sijoittui luokkansa kolmanneksi ja kokonaiskisan 43. tilalle. Ensimmäisen tehdassopimuksensa Toivonen solmi Simcan kanssa vuonna 1959, mutta siirtyi pian Citroënin tehdaskuljettajaksi. Kotimaan ralleissa Toivonen sen sijaan kilpaili enimmäkseen Volkswagenilla. Vuodesta 1963 lähtien Toivonen veti suomalaista Volkswagen-kilpatallia Antti Aarnio-Wihurin kanssa. Vuosina 1967–1969 Toivonen kuului Porschen tehdastallin kuljettajiin.
Toivonen voitti Monte Carlo -rallin vuonna 1966. Voiton arvoa himmensi se, että hän nousi voittajaksi tuomariston hylättyä neljä nopeinta kuljettajaa sääntöjen vastaisten ajovalojen vuoksi. Hylätyt kuljettajat ajoivat englantilaisilla autoilla, ja voittajaksi saatiin ranskalaista Citroënia ajanut Toivonen. Toivonen itse koki tilanteen niin kiusalliseksi, että hän kieltäytyi vastaanottamasta palkintoaan.
Toivonen voitti rallin Euroopan-mestaruuden vuonna 1968. Kotimaansa merkittävimmän rallikilpailun, Jyväskylän Suurajot hän voitti vuonna 1962. Samana vuonna hän saavutti myös ralliautoilun Suomen mestaruuden. Toivonen lopetti uransa kansainvälisellä tasolla vuonna 1969, mutta kotimaassa hän kilpaili vuoteen 1979 saakka. Urheilu-uransa ohella Toivonen toimi omistamansa autoliikkeen toimitusjohtajana. Eläkevuosinaan Toivonen siirtyi harrastamaan golfia ja vietti kesät Suomessa ja talvet Espanjassa.
Pauli Toivosen poika Henri Toivonen voitti Monte Carlo -rallin vuonna 1986, päivälleen 20 vuotta isänsä jälkeen, ja toinen poika Harri Toivonen on kilpaillut pitkään rallissa ja rata-autoilussa. Harri Toivosen tytär on vuoden 2014 Miss Suomeksi valittu Bea Toivonen.
Ilona Koivisto

Ilona Vappu Marjatta Koivisto-Ollikkala (7. elokuuta 1925 Helsinki – 31. elokuuta 2016 Helsinki) oli suomalainen oopperalaulaja, äänialaltaan sopraano.
Koivisto opiskeli Helmi Liukkosen, Manlio Marcantonin, Elbe Nissisen, Lea Piltin, Olavi Nybergin, Aulikki Rautawaaran sekä Clemens Glettenbergin johdolla. Ensikonserttinsa hän antoi 1949 Taneli Kuusiston säestyksellä ja jatkoi konserttilaulajattarena useilla omilla konserteilla. 
Ilona Koivisto debytoi Suomalaisessa Oopperassa "La Bohèmen" Miminä 1949. Tätä seurasi vierailu Toscana 1953, jonka jälkeen hän sai kiinnityksen Suomen Kansallisoopperan solistikuntaan ja oli yksi sen käytetyimpiä voimia koko kiinnityksensä ajan 1953–1975. Hänen keskeisiä roolejaan olivat muun muassa Desdemona ("Otello"), Violetta ("La Traviata"), Madame Butterfly, Manon, Tatjana ("Jevgeni Onegin"), Lisa ("Patarouva"), Melisande ("Pelléas ja Mélisande"), Venus ("Tannhäuser"), Kreivitär ("Figaron häät"), Donna Elvira ("Don Giovanni"), Fiordiligi ("Così fan tutte") sekä diivapääosat opereteissa "Viktorian husaari", "Mustalaisruhtinatar", "Kerjäläisylioppilas" ja "Hymyn maa".
Ilona Koivisto vieraili Tukholman, Oslon, Bergenin, Berliinin ja Budapestin oopperoissa ja konsertoi lisäksi Roomassa, Münchenissä ja Wienissä. 
Ilona Koivistolle myönnettiin Pro Finlandia -mitali 1967.
Argeș (piirikunta)

Argeș on piirikunta Romanian Valakiassa. Piirikunnan pääkaupunki on Pitești. Sen pinta-ala on 6 826 km² ja siellä on noin 604 058 asukasta (vuonna 2014).
Maantiede.
Piirikunnan pinta-ala on yhteensä 6 862 km². Alueella virtaavat Argeș-, Vedea- ja Teleormanjoet.
Argeșin piirikunta rajautuu idässä Dâmbovițan piirikuntaan, lännessä Vâlcean ja Oltin piirikuntiin, pohjoisessa Sibiun ja Brașovin piirikuntiin sekä etelässä Teleormanin piirikuntaan.
Väestö.
Vuoden 2011 väestönlaskennassa piirikunnassa oli 591 353 asukasta ja sen väestötiheys oli 86 asukasta neliökilometrillä. Piirikunnan asukkaista romanialaisia on 97 %, romaneja ja muita 3 %.
Kirjoviuhkapyrstö

Kirjoviuhkapyrstö ("Nothobranchius guentheri") on hammaskarppikaloihin kuuluva afrikkalainen kausikala.
Koko ja ulkonäkö.
Kirjoviuhkapyrstö kasvaa noin 5 cm pitkäksi. Sen etuosa on kellanvihreä, pyrstöpuoli punertava.
Levinneisyys.
Kirjoviuhkapyrstö elää Sansibarin saaren kausittaisissa lammissa ja suolammikoissa, jotka kuivuvat sadekauden jälkeen.
Käyttäytyminen ja lisääntyminen.
Kirjoviuhkapyrstöt ovat kausikaloja, joiden hedelmöittyneet munat kuivuvat ennen kuoriutumistaan. Ne ovat sopeutuneet elämään lammikoissa, jotka kuivuvat kuivan kauden aikana.
Akvaarioharrastajat järjestävät keinotekoisen kuivan kauden keräämällä mätiä akvaarion pohjalle levitettyyn turpeeseen ja kuivattamalla tämän sitten huoneenlämmössä 3–4 kuukautta. Sen jälkeen voi simuloida sadekautta laittamalla turpeen munineen veteen, ja munat kuoriutuvat.
Vesiolot ja ravinto.
Kirjoviuhkapyrstöt viihtyvät kovassa vedessä, johon voi lisätä hiukan merisuolaa.
Brăila (piirikunta)

Brăila on piirikunta Romanian Munteniassa. Piirikunnan pääkaupunki on Brăila. Sen pinta-ala on 4 766 km² ja siellä on noin 312 089 asukasta (vuonna 2014).
Maantiede.
Piirikunnan pinta-ala on yhteensä 4 766 km². Alueen itäpuolella virtaa Tonava, pohjoisessa Siret ja luoteessa Buzău.
Brăilan piirikunta rajautuu idässä Tulcean piirikuntaan, lännessä Buzăun piirikuntaan, pohjoisessa Galaţin ja Vrancean piirikuntiin sekä etelässä Ialomiţan ja Constanţan piirikuntiin.
Väestö.
Vuoden 2011 väestönlaskennan mukaan piirikunnassa oli 304 925 asukasta ja sen asukastiheys oli 78 asukasta neliökilometrillä.
Piirikunnan asukkaista romanialaisia on 98 %, romaneja, venäläisiä, lipovaneja, aromanialaisia ja muita 2 %.
Buzău (piirikunta)

Buzău on piirikunta Romanian Munteniassa. Piirikunnan pääkaupunki on Buzău. Sen pinta-ala on 6 103 km² ja siellä on noin 440 931 asukasta (vuonna 2014).
Maantiede.
Piirikunnan pinta-ala on yhteensä 6 103 km². Alueen merkittävin joki on Siretjokeen laskeva Buzău, jonka sivuhaarat keräävät vettä Karpaateilta.
Buzăun piirikunta rajautuu idässä Brăilan piirikuntaan, lännessä Prahovan ja Braşovin piirikuntiin, pohjoisessa Covasnan ja Vrancean piirikuntiin sekä etelässä Ialomiţan piirikuntaan.
Väestö.
Vuoden 2011 väestönlaskennan mukaan piirikunnassa oli 432 054 asukasta ja sen väestötiheys oli 81 asukasta neliökilometrillä.
Piirikunnan asukkaista romanialaisia on 97 %, romaneja alle 3 %.
Călărași (piirikunta)

Călărași on piirikunta Romanian Munteniassa. Piirikunnan pääkaupunki on Călărași. Sen pinta-ala on 5 088 km² ja siellä on noin 301 251 asukasta (vuonna 2014).
Maantiede.
Piirikunnan pinta-ala on yhteensä 5 088 km². Alueen länsiosassa virtaavat Argeș- ja Dâmbovițajoet muodostavat leveän laakson ennen yhtymistään Tonavaan.
Călărașin piirikunta rajautuu idässä Constanțan piirikuntaan, lännessä Ilfovin ja Giurgiun piirikuntiin, pohjoisessa Ialomițan piirikuntaan ja etelässä Bulgarian Silistran alueeseen.
Väestö.
Vuoden 2011 väestönlaskennan mukaan piirikunnassa oli 285 050 asukasta ja sen väestötiheys oli 64 asukasta neliökilometrillä.
Piirikunnan asukkaista romanialaisia on 95 %, romaneja 4 %.
Balalaikka (albumi)

20 suosikkia – Balalaikka on vuonna 1998 julkaistu juutalaisten perinnemusiikkia sisältävä albumi. Sillä esiintyvät Helsingin juutalaisen seurakunnan Hazamir-kuoro, Carola, Marion, Elis Sella ja israelilainen lauluduo Riki &amp; André.
Teleorman (piirikunta)

Teleorman on piirikunta Romanian Munteniassa. Piirikunnan pääkaupunki on Alexandria. Sen pinta-ala on 5 790 km² ja siellä on noin 367 120 asukasta (vuonna 2014).
Maantiede.
Piirikunnan pinta-ala on yhteensä 5 790 km². Alueen lävitse virtaavat Tonava ja Olt.
Teleormanin piirikunta rajautuu idässä Giurgiun piirikuntaan, lännessä Oltin piirikuntaan, pohjoisessa Argeşin ja Dâmboviţan piirikuntiin sekä etelässä Bulgarian Veliko Tărnovo, Plevenin ja Rusen alueisiin.
Väestö.
Vuoden 2011 väestönlaskennan mukaan piirikunnassa oli 360 178 asukasta ja sen väestöntiheys oli 62,2 asukasta neliökilometrillä.
Piirikunnan asukkaista romanialaisia on 96,76 prosenttia, romaneja 3,18 prosenttia.
Vâlcea (piirikunta)

Vâlcea on piirikunta Romanian Oltenian ja Muntenian historiallisilla alueilla. Piirikunnan pääkaupunki on Râmnicu Vâlcea. Sen pinta-ala on 5 765 km² ja siellä on noin 365 630 asukasta (vuonna 2014). 
Maantiede.
Piirikunnan pinta-ala on yhteensä 5 765 km². Alueen pohjoisosassa kohoaa Karpaattien vuoristo ja sen läpi virtaa pohjois-eteläsuunnassa Oltjoki.
Vâlcean piirikunta rajautuu idässä Argeşin piirikuntaan, lännessä Gorjin ja Hunedoaran piirikuntiin, pohjoisessa Sibiun ja Alban piirikunntiin sekä etelässä Doljin ja Oltin piirikuntiin.
Väestö.
Vuoden 2011 väestönlaskennan mukaan piirikunnassa oli 355 320 asukasta ja sen väestötiheys oli 61,63 asukasta neliökilometrillä.
Piirikunnan asukkaista romanialaisia on yli 98 prosenttia, loput muun muassa romaneja.
Mehedinți (piirikunta)

Mehedinți on piirikunta Romanian Oltenian ja Baanaatin historiallisilla alueilla. Piirikunnan pääkaupunki on Drobeta-Turnu Severin. Sen pinta-ala on 4 933 km² ja siellä on noin 259 011 asukasta (vuonna 2014).
Maantiede.
Piirikunnan pinta-ala on yhteensä 4 933 km². Alueen lävitse virtaa Tonava ja kolme sen sivujokea.
Mehedințin piirikunta rajautuu etelässä Bulgarian Vidinin alueeseen, lännessä ja lounaassa Serbian Borin piirikuntaan, luoteessa Caraş-Severinin piirikuntaan, koillisessa Gorjin piirikuntaan sekä kaakossa Doljin piirikuntaan.
Väestö.
Vuoden 2011 väestönlaskennan mukaan piirikunnassa oli 254 570 asukasta ja sen väestötiheys oli 51,6 asukasta neliökilometrillä.
Piirikunnan asukkaista romanialaisia on 96,1 %, romaneja 3 % ja muita (serbejä, unkarilaisia ja saksalaisia) 0,9 %.
Neamț (piirikunta)

Neamț on piirikunta Romanian Moldaviassa. Piirikunnan pääkaupunki on Piatra Neamț. Sen pinta-ala on 5 896 km² ja siellä on noin 461 869 asukasta (vuonna 2014).
Maantiede.
Piirikunnan pinta-ala on yhteensä 5 896 km². Alueella sijaitsee Romanian suurin tekojärvi Bicaz.
Neamțin piirikunta rajautuu idässä Iașin ja Vasluin piirikuntiin, lännessä Harghitan piirikuntaan, pohjoisessa Suceavan piirikuntaan sekä etelässä Bacăun piirikuntaan.
Väestö.
Vuonna 2011 tehdyn väestönlaskennan mukaan piirikunnassa oli 452 900 asukasta ja sen väestötiheys oli 76,81 asukasta neliökilometrillä.
Piirikunnan asukkaista romanialaisia on 98,25 %, romaneja 1,48 %, lipovaneja 0,05 % ja unkarilaisia 0,04 %.
Dâmbovița (piirikunta)

Dâmbovița on piirikunta Romanian Munteniassa. Piirikunnan pääkaupunki on Târgoviște. Sen pinta-ala on 4 054 km² ja siellä on noin 512 668 asukasta (vuonna 2014).
Maantiede.
Piirikunnan pinta-ala on yhteensä 4 054 km². Alueella on kolmea eri maastonmuotoa: vuoristoa, ylänköä ja alankoa.
Dâmbovițan piirikunta rajautuu idässä Ilfovin ja Prahovan piirikuntiin, lännessä Argeșin piirikuntaan, pohjoisessa Brașovin piirikuntaan sekä etelässä Teleormanin ja Giurgiun piirikuntiin.
Väestö.
Vuoden 2011 väestönlaskennan mukaan piirikunnassa oli 501 996 asukasta ja sen väestötiheys oli 134 asukasta neliökilometrillä. Se on tiheimmin asuttu piirikunta Romaniassa.
Piirikunnan asukkaista romanialaisia on 96 %, romaneja 3 %.
Galați (piirikunta)

Galați on piirikunta Romanian Moldaviassa. Piirikunnan pääkaupunki on Galați. Sen pinta-ala on 4 466 km², ja siellä on noin 494 349 asukasta (vuonna 2021).
Maantiede.
Piirikunnan pinta-ala on yhteensä 4 466 km². Alueella virtaavat Prut- ja Siretjoet, jotka yhdistyvät Tonavaan Tulcean piirikunnan rajalla.
Galațin piirikunta rajautuu idässä Moldovan tasavallan Cahulin piiriin, lännessä Vrancean piirikuntaan, pohjoisessa Vasluin piirikuntaan sekä etelässä Brăilan ja Tulcean piirikuntiin. 
Väestö.
Vuoden 2021 väestönlaskennan arvion mukaan piirikunnassa oli 494 349 asukasta, ja sen väestötiheys oli 110,7 asukasta neliökilometrillä.
Piirikunnan asukkaista romanialaisia on 98 prosenttia, venäläisiä, ukrainalaisia ja romaneja 2 prosenttia.
Giurgiu (piirikunta)

Giurgiu on piirikunta Romanian Munteniassa. Piirikunnan pääkaupunki on Giurgiu. Sen pinta-ala on 3 526 km² ja siellä on noin 278 425 asukasta (vuonna 2014).
Maantiede.
Piirikunnan pinta-ala on yhteensä 3 526 km². Eteläosan rajan Bulgarian kanssa muodostaa Tonava.
Giurgiun piirikunta rajautuu idässä Călăraşin piirikuntaan, lännessä Teleormanin piirikuntaan, pohjoisessa Ilfovin ja Dâmboviţan piirikuntiin sekä etelässä Bulgarian Rusen ja Silistran alueisiin.
Väestö.
Vuoden 2011 väestönlaskennan mukaan piirikunnassa oli 265 494 asukasta ja sen väestötiheys oli 84 asukasta neliökilometrillä. 
Piirikunnan asukkaista romanialaisia on 96 %, romaneja 3,5 %.
Ilfov (piirikunta)

Ilfov on piirikunta Romanian Munteniassa. Ilfovin piirikunta ympäröi joka puolelta maan pääkaupunkia Bukarestia, joka ei kuulu piirikuntaan vaan on hallinnollisesti itsenäinen metropolialue. Ilfovilla ei ole varsinaista pääkaupunkia, vaan piirikunnan hallintoelimet sijaitsevat Bukarestissa, Otopenissa ja Bufteassa. Piirikunnan pinta-ala on 1 583 km² ja siellä on noin 417 825 asukasta (vuonna 2014).
Maantiede.
Piirikunnan pinta-ala on yhteensä 1 583 km². Se sijaitsee alangolla Argeş- ja Ialomiţajokien välissä. 
Ilfovin piirikunta rajautuu idässä Ialomiţan ja Călăraşin piirikuntiin, lännessä Dâmbovițan piirikuntaan, pohjoisessa Prahovan piirikuntaan sekä etelässä ja idässä Giurgiun piirikuntaan.
Väestö.
Vuoden 2011 väestönlaskennan mukaan piirikunnassa oli 364 241 asukasta ja sen väestötiheys oli 188 asukasta neliökilometrillä. Se oli ainoa piirikunta, jonka väkiluku kasvoi edellisestä väestönlaskennasta.
Piirikunnan asukkaista romanialaisia on 96,05 %, muita 3,95 %.
Luonteita

Luonteita () on Theofrastoksen kirjoittama tutkielma ihmisluonteista ja ihmisten käytöstavoista. Se sisältää kolmenkymmenen luonnetyypin kuvaukset. Luonnetyypit ovat kaikki enemmän tai vähemmän negatiivisia, ja Theofrastos kuvaa ne lyhyesti, terävästi ja humoristisesti. Kuvauksista saa hyvän kuvan hänen aikansa ihmisten elämästä.
Historia.
Theofrastoksen kokoamat kuvaukset muodostavat ensimmäisen säilyneen yrityksen kuvata ihmisten luonteita järjestelmällisesti. Jotkut pitävät teosta itsenäisenä työnä; toiset taas uskovat Theofrastoksen kirjoittaneen kuvaukset aikojen kuluessa, ja että ne olisi koottu ja toimitettu hänen kuolemansa jälkeen; toiset taas pitävät teosta osana suurempaa systemaattista työtä. Teoksen tyyli on kuitenkin viimeksi mainittua teoriaa vastaan.
Teos on todennäköisesti kirjoitettu 300-luvun eaa. loppupuolella. Mahtailijan kuvauksessa (XXIII) viitataan nälänhätiin, joita oli Κreikassa vuosina 330–320 eaa., sekä Antipatrokseen, joka kuoli vuonna 319 eaa. Juoruilijan kuvauksessa (VIII) puolestaan viitataan Polyperkhoniin ja Kassandrokseen, joihin liittyvät tapahtumat ajoittuvat n. vuosiin 317–315 tai 310–309 eaa.
Ariston Keoslainen jäljitteli teosta noin sata vuotta Theofrastoksen jälkeen. Filodemos lainasi sitä ensimmäisellä vuosisadalla eaa. Myöhemminkin teoksen tyyliä on jäljitelty paljon, erityisesti 1600-luvulla, jolloin sitä jäljittelivät muun muassa Joseph Hall (1608), Sir Thomas Overbury (1614–1616) ja Jean de La Bruyère (1688).
Sisältö.
Theofrastoksen kuvaamat luonteet luvuittain ovat:
Ford Taunus Transit

Ford Taunus Transit (1953–1961 FK 1000/1250) on Fordin vuosina 1953–1965 valmistama pakettiauto. Ensimmäinen prototyyppi esiteltiin vuonna 1952. Taunus Transitin korvaajaksi tuli Ford Transit.
Ensimmäinen tuotantomalli ilmestyi vuonna 1953. Voimanlähteenä oli 1,2-litrainen sivuventtiilikone, jossa oli 38 hevosvoimaa. Moottori sijaitsi etuakselin etupuolella, joten painopiste oli liian edessä, jolloin auton hallinta ääritilanteissa oli hankalaa – kerrotaan, että lukkojarrutuksessa auto saattoi pyörähtää keulan kautta ympäri.
Kaikki ensimmäiset mallit pohjautuivat samaan runkorakenteeseen ja tekniikkaan.
Ensimmäisten ja viimeisien mallien ulkonaiset piirteet olivat lähes samanlaiset eli vanhemman mallin ovet sopivat uudempien mallien tilalle.
Oven valmistustekniikka oli muuttunut, uudemman oven runkorakenne oli valmistettu prässäämällä, kun vanhempi ovi oli tehty kehystekniikalla. Uusien mallien ovenkahvat olivat pintapeltiin upotettuja
Ensimmäisissä malleissa oli vilkkuviikset kyljissä. (Taunus Transitissa oli myös vilkkuviiksien paikat, mutta ne olivat avaamatta). Ensimmäisissä malleissa oli vain yksi takajarruvalo, joka sijaitsi keskellä takaovea.
Mihaela Melinte

Mihaela Melinte (s. 27. maaliskuuta 1975 Bacău) on romanialainen moukarinheittäjä. Hän piti hallussaan moukarinheiton nuorten maailmanennätystä tuloksella 76,07 m ja hän piti hallussaan naisten maailmanennätystä vuoden 2005 heinäkuuhun, jolloin venäläinen Tatjana Lysenko otti ennätyksen haltuunsa. Melinte on myös Euroopan- ja maailmanmestari, mutta hän ei koskaan kilpaillut kesäolympialaisissa.
Sydneyn olympialaisissa 2000 hänet haettiin kesken karsintakilpailun pois kilpailupaikalta, sillä hän oli antanut positiivisen dopingnäytteen aikaisemmin kesällä. Myöhemmin hän sai kahden vuoden kilpailukiellon nandrolonin käytöstä.
Apostrophe (’)

Apostrophe (') on Frank Zappan studioalbumi, joka julkaistiin 22. huhtikuuta, 1974. Se oli Zappan suurin kaupallinen menestys ja myi kultaa 7. maaliskuuta, 1976. Zappa tosin totesi sittemmin, että levyn ykköspuolen ensimmäisestä neljästä kappaleesta myöhemmin editoitu 3-minuuttinen 'hitti' pääsi vahingossa listoille. Zappa juhli tapausta vuokraamalla orkesterin soittamaan "Jesus Christ Superstaria" levy-yhtönsä Warner Brothersin toimistorakennuksen edustalla.
Jatkaen kaupallista läpimurtoa Over-Nite Sensationin (1973) jälkeen, albumi on samantapainen sekoitus lyhyitä lauluja, joissa on mukana Zappan omalaatuista huumoria ja kompleksisia musikaalisia sovituksia. Levyn sanoitusten teemat ovat eriskummallisia ja vaikeaselkoisia, poikkeuksena George Duken sävellys "Uncle Remus", joka on laajennus Zappan tuntemuksille rasistisesta epäharmoniasta, joita oli mukana hänen aikaisemmalla kappaleellaan "Trouble Every Day".
Creamin basistin Jack Brucen väitetään albumin kannessa soittavan bassokitaraa levyllä. Puolalaisen rocklehden Tylko Rockin haastattelussa hän kuitenkin kertoo, ettei ollut soittanut albumilla ainuttakaan bassokohtaa, vain selloa.
"Apostrophe (')" ja aikaisempi levy "Over-Nite Sensation", molemmat nauhoitettu likimain samalla muusikkoryhmällä, ovat Classic Albums-dokumenttisarjan jakson aiheena, joka julkaistiin DVD:llä 1. kesäkuuta, 2007.
Mustaviuhkaevä

Mustaviuhkaevä ("Austrolebias nigripinnis"), entiseltä nimeltään helmiviuhkapyrstö, on hammaskarppikaloihin kuuluva kausikala.
Koko ja ulkonäkö.
Mustaviuhkaevä kasvaa noin 7 cm pitkäksi. Siinä on tummalla pohjalla vaaleita helmimäisiä kuvioita. Evien reunassa on neonsininen raita.
Alkuperä.
Mustaviuhkaevä on kotoisin Etelä-Amerikasta: Argentiinasta, Uruguaystä ja Paraguaystä
Käyttäytyminen ja lisääntyminen.
Mustaviuhkaevät ovat kausikaloja, joiden hedelmöittyneet munat kuivuvat ennen kuoriutumistaan. Ne ovat sopeutuneet elämään lammikoissa, jotka kuivuvat kuivan kauden aikana. Akvaarioharrastajat levittävät altaan pohjalle turvetta, johon Mustaviuhkaevät kaivavat munansa. Turvetta kuivatellaan kuutisen viikkoa. Sen jälkeen voi simuloida sadekautta laittamalla turpeen munineen veteen, ja munat kuoriutuvat.
Koiraat ovat aggressiivisia toisilleen, eikä samassa altaassa voi pitää kahta koirasta, koska ne taistelevat toisen kuolemaan asti. 
Vesiolot ja ravinto.
Mustaviuhkaevät syövät matoja ja hyönteisiä.
Libya (mytologia)

Libya () oli kreikkalaisessa mytologiassa Epafoksen, Egyptin kuninkaan ja Zeuksen pojan, ja Memfiin tytär. Poseidon makasi Libyan väkisin, ja tämän suhteen seurauksena syntyivät kaksoispojat Agenor ja Belos. Joidenkin lähteiden mukaan heillä oli myös poika nimeltä Leleks.
Libya oli myös Afrikan henkilöitymä, ja antiikin Kreikassa nimi viittasikin Egyptin takaiseen Afrikkaan.
Christopher Williams

Christopher Williams (s. 15. maaliskuuta 1972) on jamaikalainen pikajuoksija.
Sydneyn olympialaisissa 2000 Williams sijoittui Jamaikan viestijoukkueessa 4×100 metrin viestissä neljänneksi ja 4×400 metrin viestissä alun perin kolmanneksi. Pitkän viestin joukkue nousi myöhemmin toiseksi kun Antonio Pettigrew'n dopingtapauksen vuoksi Yhdysvallat hylättiin. Edmontonin MM-kilpailuissa 2001 hän voitti hopeaa 200 metrin matkalla ja hopeaa 4×400 metrin viestissä, kun viestin alun perin voittanut Yhdysvaltain joukkue hylättiin.
Vuonna 2001 hänet valittiin Jamaikan parhaaksi urheilijaksi. Hän on osallistunut kesäolympialaisiin kolmesti, vuosina 2000, 2004 sekä 2008 ja edennyt 200 m välieriin joka kerta. 
Vuonna 2010 Williams sai kahden vuoden kilpailukiellon. Hänen dopingnäytteestään oli löytynyt merkkejä amfetamiinista. Williamsin mukaan hän oli saanut aineen käyttämästään flunssalääkkeestä, jonka käytön hän oli ilmoittanut dopingnäytettä otettaessa.
Arja Nieminen

Arja Kyllikki Nieminen-Rastas (s. 25. joulukuuta 1943 Helsinki) on suomalainen balettitanssija, joka oli kiinnitettynä Suomen Kansallisbalettiin vuosina 1961–1986. Solistitanssijaksi hän nousi vuonna 1967. Teknisesti varma ja karismaattinen Nieminen on tanssinut pääosia muun muassa "Pähkinänsärkijässä", "Joutsenlammessa", "Gisellessä", "Romeossa ja Juliassa, Tuhkimossa" ja "Heijastuksia" (Lemminkäisen äiti, 1985). 
Yksityiselämä.
Niemisen ensimmäinen puoliso 1970-luvulla oli säveltäjä Okko Kamu, heillä on kaksi lasta Saana (1971–2019) ja Aleksis (s. 1975).
Toinen puoliso on balettitanssija Jarmo Rastas, heillä on kaksostytöt Satu ja Suvi (s. 1984).
Fédération Internationale de Motocyclisme

Fédération Internationale de Motocyclisme (FIM) on kansainvälinen moottoripyöräilyliitto, jonka päämäja on Geneven lähellä Mies’ssä, Sveitsissä. Liitto on perustettu 21. joulukuuta 1904 Pariisissa nimellä Fédération Internationale des Clubs Motocyclistes.
FIM hallinnoi useita kansainvälisiä moottoripyöräurheilukilpailuja, joita ovat muun muassa enduro-, motocross-, moottoripyörätrial-, ratamoottoripyöräily-, supermoto-, sähköpyörä-, erämaa-ajo- ja ratakilpailuja (mm. speedway).
FIM edustaa kansallisia liittoja, joita liitossa on 118.
Pohjantähti-opisto

Pohjantähti-opisto on kansanopisto, jonka kotipaikka on Kemi. Opiston hallinto sijaitsee Keminmaassa.
Pohjantähti-opisto on yhteiskunnallisesti, uskonnollisesti ja poliittisesti sitoutumaton kansanopisto, joka järjestää vapaan sivistystyön piiriin kuuluvaa koulutusta. Opetusta annetaan sekä linja- että kurssimuotoisesti. Opisto toteuttaa ja hallinnoi myös erilaisia kehittämishankkeita ja projekteja. Opetuskieli on suomi. Pohjantähti-opiston tavoitteena on edistää henkistä kasvua ja kohottaa yleissivistystä lisäämällä yhteiskunnallisia taitoja, täydentää ammatillista osaamista ja auttaa opiskelijoiden etenemistä opinnoissa ja työelämässä. 
Opisto sai toimiluvan 1. elokuuta 2007. Sen myötä aloitettiin opetuksen antaminen linjamuotoisessa koulutuksessa sekä lyhytkursseilla. Pysyvän kansanopiston ylläpitämisluvan opisto sai opetusministeriöltä 8. syyskuuta 2009. 
Pohjantähden on perustanut Paavo Väyrynen.
Elijah Muhammad

Elijah Muhammad (oik. Elijah Poole 7. lokakuuta 1897, Sandersville, Georgia – 25. helmikuuta 1975 Chicago, Illinois) oli Nation of Islam -järjestön johtaja vuodesta 1934 aina kuolemaansa vuoteen 1975 asti.
Elämä.
Elijah Muhammad, syntymänimeltään Elijah Poole, syntyi Georgian osavaltiossa 13 lapsen vuokraviljelijäperheeseen. Hänen isänsä oli Willie Poole, Sr. (1868–1942) ja hänen äitinsä Mariah Hall (1873–1958). 16-vuotiaana hän jätti kodin ja lähti matkustamaan ympäri Yhdysvaltoja. Vuonna 1917 hän meni naimisiin Clara Evansin (myöhemmin Äiti Clara Muhammed) kanssa. Vuonna 1923 hän asettui asumaan Detroitiin, missä hän työskenteli autotehtaassa.
Muhammad tutustui 1930-luvun alussa Wallace Fard Muhammadiin. Fard Muhammad oli tuolloin jo perustanut Temple of Islam -järjestön Detroitissa.
Muhammad määrättiin lähtemään Detroitista 26. toukokuuta 1931. Hän lähti kaupungista ja katosi vuonna 1934. Hän ryhtyi käyttämään Fardilta saamaansa nimeä Elijah Muhammad ja nousi Nation of Islam -järjestön johtajaksi. Vuonna 1942 Muhammad pidätettiin Washingtonissa, muun muassa siksi, että hän oli kehottanut NOI:n jäseniä välttämään asepalvelusta sodan aikana. Muhammad joutui vankilaan neljäksi vuodeksi.
Hänet on haudattu Illinoisin Thorntoniin. Elijah Muhammadin kuoleman jälkeen hänen poikansa Warith Deen Muhammed nousi Nation of Islam -järjestön johtajaksi.
1990-luvun alussa Elijah Muhammadin mukaan nimettiin katu "Elijah Muhammad Boulevard" Detroitissa.
Perhe.
Muhammadin poika Jabir Herbert Muhammad toimi nyrkkeilijä Muhammad Alin managerina vuosina 1965–1991 ja Muhammadin lapsenlapsi, Ozier Muhammed, on "The New York Times" -lehden valokuvaaja ja "Pulitzer-palkinnon" saaja.
Sam Gibbons

Sam Melville Gibbons (20. tammikuuta 1920 – 10. lokakuuta 2012) oli yhdysvaltalainen demokraattisen puolueen poliitikko, koulutukseltaan lakimies.
Tampassa, Floridassa syntynyt Gibbons valmistui Henry B. Plant High Schoolista ja Floridan yliopistosta. Hän sai toisen maailmansodan aikaisesta palveluksestaan Pronssitähden. 
Gibbons istui vuosina 1953–1958 Floridan edustajainhuoneessa ja sen jälkeen vuosina 1959–1962 Floridan senaatissa. 
Gibbons oli Yhdysvaltain kongressin pitkäaikainen jäsen; hän istui liittovaltion edustajainhuoneessa vuosina 1963–1997.
Georges Marchais

Georges René Louis Marchais (7. kesäkuuta 1920 La Hoguette – 16. marraskuuta 1997 Pariisi) oli ranskalainen poliitikko. Hän toimi Ranskan kommunistisen puolueen pääsihteerinä vuosina 1972–1994 ja oli ehdokkaana vuoden 1981 presidentinvaaleissa.
Marchais oli alkuperäiseltä ammatiltaan mekaanikko. Hänestä tuli vuonna 1946 Issy-les-Moulineaux’ssa toimineen metallityöläisten ammattiliiton sihteeri, ja seuraavana vuonna hän liittyi kommunistiseen puolueeseen. Hän eteni puolueessa nopeasti ja hänet valittiin vuonna 1956 keskuskomiteaan. Vuonna 1972 Marchais valittiin puoluesihteeriksi. Samana vuonna hän neuvotteli sosialistipuolueen johtajan François Mitterrandin ja vasemmistoradikaalin puolueen Robert Fabren kanssa vasemmiston yhteisen vaaliohjelman, jonka oli tarkoitus luoda pohja suurelle vaaliliitolle. Marchais valittiin itse Ranskan kansalliskokoukseen ensi kerran vuoden 1973 vaaleissa. Hänen johdollaan kommunistit tukivat vuoden 1974 presidentinvaaleissa vasemmiston yhteisenä ehdokkaana olleen Mitterrandin ehdokkuutta, mutta tämä ei tullut valituksi. Vuonna 1977 kommunistien ja sosialistien yhteistyö katkesi, jolloin Marchais omaksui aiempaa jyrkemmän linjan ja läheni kannoissaan Neuvostoliittoa. Tämä ei kuitenkaan lisännyt kommunistien kannatusta.
Marchais oli puolueensa ehdokkaana huhtikuun 1981 presidentinvaaleissa, mutta hän sai vain 15,3 prosenttia äänistä, mikä oli kommunistien ehdokkaan siihen mennessä huonoin äänisaalis toisen maailmansodan jälkeisenä aikana. Puolueen kannatus mureni vähitellen seuraavan vuosikymmenen aikana. Marchais vetäytyi lopulta puoluesihteerin tehtävistä tammikuussa 1994. Hän jatkoi kansalliskokousedustajana kevääseen 1997 asti.
The Italian Job

The Italian Job on vuonna 2003 ensi-iltansa saanut elokuva. Se on uusintaversio vuonna 1969 ilmestyneestä elokuvasta "Riehakas ryöstö". Elokuvasta on valmistunut myös videopeli "The Italian Job".
Marianne Ihalainen

Marianne Ihalainen (s. 22. helmikuuta 1967 Tampere) on suomalainen jääkiekkovalmentaja ja pelaajauransa lopettanut jääkiekkohyökkääjä.
Ihalainen aloitti naisten jääkiekon pääsarjassa jo vuonna 1982. Hän pelasi koko hänen lähes 20 kautta kestäneen uransa Ilveksessä. SM-sarjassa Ihalainen voitti 8 kultaa, 4 hopeaa ja 4 pronssia. Yhteensä hän teki 379 ottelussa tehot 357+307.
Hän pelasi Ilveksessä numerolla 16, ja pelaajauransa loputtua Ilves jäädytti hänen pelinumeronsa. Jäädytys oli ensimmäinen naisten SM-sarjassa.
Maajoukkueessa Ihalainen pelasi viisi kertaa MM- ja EM-kisoissa sekä edusti Suomea Naganon olympialaisissa. Mitaleita kertyi neljä EM-kultaa, 5 MM-pronssia, sekä olympia- että EM-pronssi. Yhteensä arvokisapelejä Ihalaiselle kertyi 116 pisteillä 73+64.
Pelaajauransa jälkeen Ihalainen on jatkanut naisjääkiekon parissa valmentajana. Hän johdatti Ilveksen kultaan, kahteen hopeaan ja pronssiin SM-sarjassa kausina 2002–2006. Maajoukkueessa hän on toiminut alle 20-vuotiaiden naisten maajoukkueen valmentajana vuodet 2003–2006 ja vuodesta 2006 eteenpäin Ihalainen on ollut naisten maajoukkueen valmentaja ja joukkueenjohtaja.
Vuonna 2007 Ihalainen aateloitiin Riikka Välilän (o.s. Nieminen) kanssa ensimmäisinä naisina Jääkiekkoleijonaksi.
Aarnitoko

Aarnitoko ("Horizocerus hartlaubi", aiemmin "Tockus hartlaubi") on afrikkalainen sarvinokkien heimoon kuuluva lintulaji. John Gould nimesi lajin Gustav Hartlaubin kunniaksi.
Aarnitoko jaetaan kahteen alalajiin:
Vuodesta 2014 lähtien BirdLife International ja IUCN ovat käsitelleet alalajia "granti" omana lajinaan.
LaSexta

laSexta on espanjalainen televisiokanava, joka aloitti lähetyksensä keväällä 2006. Se on Espanjan kuudes valtakunnallinen televisiokanava, josta tulee myös sen nimi.
laSextan ohjelmisto muodostuu sarjoista ja urheilusta. Ulkomaalaistuotannoista kanava esittää muun muassa sarjoja "Bones", "Kova laki", "Kovan onnen kundi", "Pako", "Shark" ja "Sopranos". laSextalla on Espanjan jalkapalloliigan esitysoikeudet ja vuosien 2009 - 2013 välillä yksinoikeus autourheilun Formula 1 -kilpailuiden esittämiseen Espanjassa. F1-lähetysten ja jalkapallon lähetysoikeudet ovat myös autonomisten televisioiden liitolla Fortalla. Kanava esitti myös jalkapallon MM-kilpailut 2006 sekä koripallon MM-kilpailut 2006 ja EM-kilpailut 2007.
laSextan omistaa Gestora de Inversiones Audiovisuales La Sexta -osakeyhtiö, jonka hallituksen puheenjohtajana toimii näyttelijänäkin tunnettu Emilio Aragón.
Espanjaa vuoden 2008 euroviisuihin edustamaan lähtenyt hahmo Rodolfo Chikilicuatre sai alkunsa kanavan myöhäisillan Buenafuente-ohjelmassa.
Martin Niemöller

Martin Niemöller (14. tammikuuta 1892 Lippstadt, Saksa – 6. maaliskuuta 1984 Wiesbaden, Saksan liittotasavalta) oli saksalainen evankelinen teologi ja Saksan evankelisen kirkon vaikutusvaltaisimpia johtajia. Niemöller perusti 1933 tunnustuskirkon ja oli Hessenin-Nassaun evankelisen maakirkon johtaja. Hän oli alkujaan meriupseeri.
Niemöllerin kirjoittamaksi on jäänyt maailmanhistoriaan runo "Ensin ne tulivat...", jonka tarkkaa muotoa ei tiedetä, sillä runon sisältö ja järjestys on muuttunut useaan kertaan:
Vuonna 1913 Saksan merivoimien upseeriksi tullut Niemöller palveli Ensimmäisen maailmansodan aikana useissa eri sukellusveneissä vuosina 1915−1918. Hän palveli U-73:lla kapteeniluutnantti Gustav Sießin alaisuudessa lähes koko vuoden 1916, osallistuen miltei kahdenkymmenen aluksen upottamiseen pääosin miinoilla. Alkuvuodesta 1917 saman vuoden kesään Niemöller toimi U-39:n merenkulku-upseerina kapteeniluutnantti Walter Forstmannin alaisuudessa. Tänä aikana U-39 upotti 35 alusta, joiden yhteisvetoisuus oli yli 90 000 bruttorekisteritonnia. Elokuussa 1917 Niemöller määrättiin förstiksi komentajakapteeni Waldemar Kophamelin U-151:lle. Niemöllerin aikana U-151 upotti laivoja yli 55 000 bruttorekisteritonnin edestä. Yliluutnantti Niemöller sai lopulta oman sukellusveneen, UC-67:n, komentoonsa kesällä 1918. UC-67:n päällikkönä hän upotti torpedoilla kolme kauppa-alusta Välimerellä, yhteisvetoisuudeltaan 3 900 bruttorekisteritonnia. Niemöller palkittiin ansioistaan ensimmäisen luokan rautaristillä. Sodan lopulla hän päätti ryhtyä papiksi, mikäli selviäisi. Vuoden 1920 Ruhrin alueen levottomuuksien aikana kansallismielinen konservatiivi Niemöller osallistui Freikorps-liikehdintään, toimien Akademische Wehr Münster -nimisen vapaajoukon kolmannen pataljoonan komentajana.
Alkuun kansallissosialisteja kannattanut Niemöller oli myöhemmin 1933 perustamassa kansallissosialisteja vastustavaa Tunnustuskirkkoa yhdessä muun muassa Karl Barthin ja Dietrich Bonhoefferin kanssa.
Yhdysvalloissa asunut kirjailija Thomas Mann julkaisi hänen saarnojaan ja kiitti hänen rohkeuttaan. Niemöller joutui keskitysleiriin Sachsenhausenin ja Dachaun keskitysleiriin vuosiksi 1938–1945. Toisen maailmansodan jälkeen hän oli Hessenin-Nassaun evankelisen maakirkon johtaja 1947–1964. Hän toimi ekumeenisessa liikkeessä ja rauhanliikkeessä ja puhui ydinaseriisunnan puolesta. Vuonna 1961 hän nousi Kirkkojen maailmanneuvoston johtoon.
Kurt Eisner

Kurt Eisner (14. toukokuuta 1867 Berliini – 21. helmikuuta 1919 München) oli saksalainen sosialistinen poliitikko ja toimittaja. Eisner toimi marraskuussa 1918 julistetun Baijerin vapaavaltion ensimmäisenä pääministerinä.
Eisnerin vanhemmat olivat juutalainen tekstiilitehtailija Emanuel Eisner ja Hedwig Levenstein. Hän toimi sosialistisessa liikkeessä ja oli vuosina 1907–1910 "Fränkische Tagespost" -lehden päätoimittajana ja sen jälkeen vapaana toimittajana Münchenissä. Eisner siirtyi vuonna 1917 Saksan sosiaalidemokraattisesta puolueesta (SPD) uuteen Saksan itsenäiseen sosiaalidemokraattiseen puolueeseen (USPD).
Eisner organisoi keväällä 1918 vallankumouksen Wittelsbach-sukuista monarkiaa vastaan Baijerissa ja toimi sen tilalle pystytetyn Baijerin vapaavaltion ensimmäisenä pääministerinä 8. marraskuuta 1918 alkaen. Eisner sai surmansa attentaatissa, kun oikeistoradikaali kansalliskiihkoilija Anton von Arco auf Valley ampui hänet kadulla Münchenissä 21. helmikuuta 1919. Surmaaja selvisi varsin lyhyellä vankeusrangaistuksella ja oli sen jälkeen vapaalla jalalla vuodesta 1925 kuolemaansa vuoteen 1945 saakka.
Anssi Koskinen

Anssi Juhani Koskinen (18. elokuuta 1929 Tampere – 26. marraskuuta 2016 Tampere) oli suomalainen jääkiekkoilija, valmentaja, toimittaja ja jääkiekon taustavaikuttaja.
Koskisen pelaajaura kesti vuodet 1947–1957. SM-sarjassa hän pelasi TK-V:ssä vuodet 1953–1956. Hän pelasi 1950-luvun alussa myös Ruotsissa Jönköping Södran joukkueessa. Vuodet 1958–1961 Koskinen valmensi TK-V:tä ja luotsasi joukkueen yhteen SM-hopeaan ja kahteen SM-pronssiin.
Koskisen vaikutus jääkiekkoon ei jäänyt pelkästään pelaamiseen ja valmentamiseen. Hän otti ensimmäisenä Suomessa käyttöön TK-V:ssä peliasu- ja kaukalomainonnan vuonna 1959. Tämän lisäksi Koskinen on vaikuttanut jääkiekossa Jääkiekkoliiton liittokokousedustajana, SM-sarjaseurojen yhdistyksen johtokunnassa ja SM-liigan johtokunnassa. Hän oli myös vuodet 1957–1961 Kansan Lehden markkinointipäällikkö. . 
Koskinen toimi Lätkäruutu-nimisen ohjelman toimittajana Tesvisiolla ja Yleisradiolla. Hän piti jääkiekkoa esillä tv-esiintymisissään niin paljon, että häntä pidetään Suomen ensimmäisenä television jääkiekkopakinoitsijana.
Suomen Jääkiekkomuseo aateloi Koskisen vuonna 2007 Jääkiekkoleijonaksi jääkiekkovaikuttajana. Hänet palkittiin myös Opetusministeriön ansiomitalilla kullatuin ristein pitkästä työstään urheilun hyväksi.
Anton von Arco auf Valley

Anton von Padua Alfred Emil Hubert Georg Graf von Arco auf Valley eli Anton Arco-Valley (5. helmikuuta 1897 Sankt Martin im Innkreis, Itävalta – 29. kesäkuuta 1945 Salzburg, Itävalta) oli itävaltalais-saksalainen poliittinen aktivisti. Hän ampui Baijerin pääministerin Kurt Eisnerin kadulle Münchenissä 21. helmikuuta 1919.
Arco auf Valley oli vahva nationalisti ja osaksi juutalaisesta taustastaan huolimatta antisemitistisesti asennoitunut. Häntä ei kelpuutettu Thule-seuran jäseneksi.
Arco auf Valley selvisi lyhyellä vankeudella: hän vapautui vuonna 1925 ehdonalaiseen ja sai vuonna 1927 täyden armahduksen. 
Arco auf Valleylla oli vaimo ja lapsia. Hän kuoli 48-vuotiaana liikenneonnettomuudessa Salzburgissa.
Berlin (New Hampshire)

Berlin on kaupunki Coosin piirikunnassa, New Hampshiren osavaltiossa, Yhdysvalloissa. Se sijaitsee Androscoggin River -joen varrella ja White Mountains -vuorijonon ääressä. Vuoden 2000 väestönlaskennassa kaupungin asukasluku oli 10 331. Sen pinta-ala on 161,8 neliökilometriä ja asukastiheys 64,6 as./km².
Historia.
Berlinin perusti Massachusettsin Berlinistä kotoisin ollut Thomas Wheeler vuonna 1829. Kaupunkiin kehittyi sen oivan sijainnin vuoksi nopeasti metsäteollisuutta. Vuonna 1882 skandinavialaiset siirtolaiset perustivat kaupunkiin Yhdysvaltojen ensimmäisen hiihtoseuran, Fridtjof Nansenin mukaan nimetyn Nansen Ski Clubin. Vuonna 1892 Berlinille myönnettiin kaupunginoikeudet.
Hood Surgeon

Curtis Young (s. joulukuu 1981) on yhdysvaltalainen hip hop -artisti. Hänet tunnetaan lavanimellä Hood Surgeon. Young on Dr. Dren poika. Young on työskennellyt myös Eazy-E:n pojan Lil Eazy-E:n kanssa. Hänen ensimmäinen albuminsa oli "Son of a Doctor".
Juhani Niemelä

Arto Juhani Niemelä (s. 17. kesäkuuta 1941 Iitti) on suomalainen näyttelijä.
Ura.
Niemelä oli kiinnitettynä Tampereen Työväen Teatteriin vuodesta 1973 siihen asti, kunnes jäi eläkkeelle vuonna 2008. Teatteriuran lisäksi hän on näytellyt merkittäviä sivuosarooleja useissa televisiosarjoissa ja elokuvissa, kuten vahtimestarin rooli Risto Jarvan komediassa "Loma" (1976) ja Niemisen rooli Aki Kaurismäen elokuvassa "Mies vailla menneisyyttä" (2002). Hän näytteli myös vuonna 1991 tehdyssä draamasarjassa "Autovaras", jossa hänen roolinsa oli Laasonen. Niemelä näytteli myös Töyryn isäntää vuonna 2009 Timo Koivusalon ohjaamassa elokuvassa "Täällä Pohjantähden alla". Vuonna 2011 Niemelä näytteli Kemijärvelle sijoittuvassa televisiosarjan "Taivaan tulet" toisella kaudella Kunnari-nimistä "kylän viimeistä" kommunistia. Sarjan toinen kausi kuvattiin vuosina 2008–2009. Vuodesta 2016 lähtien hän näytteli yhtä päärooleista TV1:n draamasarjassa "Korpelan kujanjuoksu". Vuonna 2018 Niemelä näytteli lahkon johtaja Paavali Puseniuksen roolissa rikossarjassa "Karppi". Niemelä näytteli Inkerin nuoruudenrakastettua Einoa Pamela Tolan ohjaamassa elokuvassa "Teräsleidit" (2020).
Niemelän tähänastisen elokuvauran ainoa päärooli on ollut Veikko Aaltosen westernmäisessä, mutta nykyaikaan sijoittuvassa trillerissä "Tilinteko" (1987). Siinä Niemelä näytteli vähäeleistä kostajaa, joka saapuu pieneen kaupunkiin vaatimaan petollista toveriaan (Esko Nikkari) tilille.
Teatterissa Niemelä on esiintynyt muun muassa näytelmissä "Tuntematon Väinö Linna" (1995), "Runar ja Kyllikki" (2006) ja "Patukkaooppera" (2007).
Roy Dotrice

Roy Dotrice (26. toukokuuta 1923 Guernsey – 16. lokakuuta 2017 Lontoo) oli brittiläinen näyttelijä. 
Dotrice syntyi Kanaalisaarten Guernseyllä. Hän palveli toisessa maailmansodassa ja joutui saksalaisten sotavangiksi. Hän meni vuonna 1947 naimisiin puolisonsa Kayn kanssa ja sai kolme tytärtä, joista kustakin tuli näyttelijöitä.
Dotrice esitti Leopold Mozartia elokuvassa "Amadeus" (1984). Hänellä on lisäksi ollut tunnettuja televisiorooleja esimerkiksi sarjassa "Beauty and the Beast" (1987–1990). Hänet on palkittu Bafta-palkinnolla vuonna 1969 ja Tony-palkinnolla 2000.
Jaakko Huttunen

Jaakko Huttunen (26. kesäkuuta 1911 – 21. tammikuuta 1938) oli suomalainen käsikirjoittaja. 
Huttunen oli mukana käsikirjoittamassa Valentin Vaalan alku-uran kahta merkittävimpinä pidettyä elokuvaa "Juurakon Huldaa" (1937) ja "Niskavuoren naisia" (1938). Lupaava käsikirjoittajan ura katkesi kuitenkin varhaiseen kuolemaan. Huttunen oli tuolloin vasta 26-vuotias.
Ryan Shay

Ryan Shay (4. toukokuuta 1979 Ypsilanti, Michigan, Yhdysvallat – 3. marraskuuta 2007) oli yhdysvaltalainen kestävyysjuoksija. Hän kuoli 28-vuotiaana maratonkilpailussa New Yorkissa.
Shay oli viisinkertainen Yhdysvaltain mestari eri kestävyysjuoksumatkoilla. Puolimaratonin maailmanmestaruuskilpailuissa vuonna 2005 hän sijoittui viidenneksitoista. Hän osallistui myös Pariisin MM-kisoihin 2003 ja kahdesti maastojuoksun MM-kisoihin.
Shay osallistui 3. marraskuuta 2007 New Yorkissa Yhdysvaltain maratonin olympiakarsintakilpailuun. Yhdeksän kilometrin juoksun jälkeen hän tuupertui maahan. Ensiavun jälkeen Shay toimitettiin sairaalaan, jossa hänet kuitenkin todettiin kuolleeksi. Kuolinsyyksi todettiin sydänkohtaus. Shayn isän, Joe Shayn, mukaan Ryan Shaylla oli todettu olevan laajentunut sydän jo 14-vuotiaana. Lääkärit olivat kuitenkin uskoneet sydämen suurentumisen johtuneen Shayn kestävyysjuoksuharjoittelusta.
Shay valmistui vuonna 2002 Notre Damen yliopistosta. Hänen vaimonsa Alicia Craig oli myös
kestävyysjuoksija.
Farmarin tytär

Farmarin tytär ("The Farmer’s Daughter") on H. C. Potterin ohjaama yhdysvaltalainen elokuva vuodelta 1947. Se perustuu Hella Wuolijoen näytelmään "Juurakon Hulda" vuodelta 1937.
"Farmarin tytär" on Mika Waltarin romaaniin perustuvan elokuvan "Sinuhe, egyptiläinen" (1954) ohella ainoa Hollywoodissa filmattu elokuva, joka perustuu suomalaiseen alkuperäisteokseen. Elokuvan alkuteksteissä Wuolijoen kirjailijanimi Juhani Tervapää oli virheellisesti muodossa ”Juhni Tervataa”.
Elokuvan työnimenä oli ”Katie for Congress”, ja sen käsikirjoitus ruotsalaissukuisine Katrin Holmstrom -nimisine päähenkilöineen tehtiin Ingrid Bergmania ajatellen.
Loretta Young sai pääosasuorituksestaan parhaan naispääosan Oscar-palkinnon. Charles Bickford oli lisäksi ehdolla parhaasta miessivuosasta.
Kōsuke Fujishima

Kōsuke Fujishima (, s. 7. heinäkuuta 1964) on japanilainen mangaka, jonka luomia sarjoja ovat "You're Under Arrest", "éX-Driver" sekä vuodesta 1988 lähtien julkaistu "Oh! My Goddess". Sarjakuvauran ohella hän on suunnitellut hahmoja Red Entertainmentin ja Namco Tales Studion kehittämiin videopeleihin.
Fujishima tunnetaan kiintymyksestään moottoriurheiluun, joka on myös hänen sarjakuviensa peruselementtejä.
Canon EOS 300D

Canon EOS 300D (ns. Hopeakuula värinsä mukaan) on japanilaisyritys Canonin valmistama digitaalinen järjestelmäkamera. Kamera tunnetaan Pohjois-Amerikassa nimellä EOS Digital Rebel ja Japanissa sen nimi on EOS Kiss Digital. Se julkaistiin 20. elokuuta 2003. Se oli aikanaan ensimmäinen digitaalinen järjestelmäkamera alle tuhannen dollarin hintaluokassa.
EOS 300D oli ensimmäinen EF-S -objektiiveja tukeva kameramalli. Sen mukana toimitettiin ns. kit-objektiivina Canon EF-S 18-55mm. EOS 300D:n korvasi 17. helmikuuta 2005 julkaistu Canon EOS 350D.
Art of Noise

Art of Noise oli avantgardistinen vuonna 1983 perustettu synthpop-yhtye. Sen muodostivat tuottaja Trevor Horn, musiikkitoimittaja Paul Morley ja sessiomuusikot Anne Dudley, J. J. Jeczalik ja Gary Langan. Yhtyeen useimmiten instrumentaalikappaleet olivat outoja, usein melodisia äänikollaaseja, jotka perustuivat digitaaliseen sampleri-tekniikkaan. Yhtye otti nimensä Luigi Russolon manifestista "Hälyjen taide".
Art of Noisen menestynein single on yhdessä Tom Jonesin kanssa vuonna 1988 julkaistu Prince-cover ”Kiss”.
Their Satanic Majesties Request

Their Satanic Majesties Request on The Rolling Stonesin vuoden 1967 joulukuussa julkaistu albumi. Se on tyyliltään psykedeelinen ja yhtyeen eräänlainen oma versio The Beatlesin aiemmin samana vuonna julkaistusta albumista "Sgt. Pepper's Lonely Hearts Club Band". Levy ei koskaan ole saanut kovinkaan suurta arvostusta osakseen ja myös yhtyeen jäsenet, erityisesti rumpali Charlie Watts, ovat myöhemmin sanoneet sen olevan epäonnistunut projekti. Solisti Mick Jagger tosin on kehunut sen kappaleita "She’s a Rainbow" ja "2000 Light Years from Home".
Työstö.
Yhtyeen aiemmat albumit tuottanut Andrew Loog Oldham oli poistunut kuvioista ja albumi on Rolling Stonesin ainoa, jonka se on itse tuottanut. Mick Jagger pitää sitä sen suurimpana heikkoutena. 
The Beatlesin jäsenet John Lennon ja Paul McCartney vierailevat albumin avauskappaleella "Sing This All Together", jossa he laulavat taustoja. Albumi sisältää myös ainoan yhtyeen studioalbumilla julkaistun kappaleen, jonka on kirjoittanut basisti Bill Wyman; "In Another Land". Se myös julkaistiin singlenä, jossa kappaleen esittäjäksi oli merkitty Wyman itse. Levyn tunnetuin kappale lienee kuitenkin b-puolen aloittava "She's a Rainbow". Albumin kappaleista kahta on esitetty yhtyeen kiertueilla; "2000 Light Years from Home" ("Steel Wheels" -kiertueella 1989-1990) ja "She's a Rainbow" ("Bridges to Babylon" -kiertueella 1997-98).
Levyn työnimenä oli "Cosmic Christmas" (). Vuonna 1998 julkaistiin bootleg-boksi, joka sisältää out-take -kappaleita albumin äänityksistä.
Julkaisu.
Etelä-Afrikassa albumi julkaistiin nimellä "The Stones Are Rolling" sanan "satanic" vuoksi.
Yhdysvaltalainen hard rock -yhtye Kiss levytti oman versionsa kappaleesta "2000 Man" vuoden 1979 "Dynasty" -albumilleen.
Kappaleet.
A-puoli
B-puoli
Kyū Sakamoto

Kyū Sakamoto (), alkuperäiseltä nimeltään Hisashi Ōshima (, 10. joulukuuta 1941 – 12. elokuuta 1985) oli japanilainen laulaja, lauluntekijä ja näyttelijä, joka nousi maailmanmaineeseen vuonna 1963 laulullaan ”Sukiyaki”. 
Elämä.
Musiikkiuran alku.
Sakamoto syntyi vuonna 1941 Kawasakissa, Japanissa, ravintoloitsijan poikana. Hän alkoi laulaa jo teini-ikäisenä jazzklubeilla ja aloitti muusikon uransa kitaristina japanilaisessa The Drifters -yhtyeessä vuonna 1958. Vuotta myöhemmin hän teki levytyssopimuksen Toshiba-levymerkin kanssa. Seuraavan vuosikymmenen alussa Sakamoto siirtyi soolouralle, jota jatkoi kuolemaansa asti. Hänen monet laulunsa saivat menestystä kotimaassaan, ja hän esiintyi valkokankaalla, TV-ohjelmissa ja radiolähetyksissä.
Lyhytaikainen menestys.
Sakamoton kansainvälinen läpimurto tapahtui vuonna 1963, jolloin brittiläisen levy-yhtiön Pye Recordsin puheenjohtaja ja omistaja Kenny Ball kiinnostui hänen kappaleestaan ”Ue o muite arukō” (”Katson ylös kun kävelen”). Laulu oli jo edellisenä vuonna herättänyt kiinnostusta monissa Euroopan maissa ja se tunnettiin useilla eri nimillä kuten ”Unforgettable Geisha Baby”. Kappale oli myös ehtinyt tulla tutuksi Englannin jazzklubeilla, jossa Kenny Ballin orkesteri esitti sitä Dixieland-versiona. Ballin jazzversio nousi seuraavana keväänä brittilistojen kymmenen myydyimmän levyn joukkoon.
”Ue o muite arukō” julkaistiin Britanniassa Sakamoton esittämänä, mutta laulun nimi muutettiin ”Sukiyakiksi” japanilaisen ruokalajin mukaan. Laulusta tehtiin lähes välittömästi useita cover-versioita. Heinäkuuhun 1963 mennessä kappaleesta oli levytetty 23 eri versiota yli kymmenessä eri maassa.
Laulun kulkeuduttua vuoden 1963 aikana Yhdysvaltoihin sen levytti ensimmäisenä Bill Vaughn and his Orchestra, jonka levytys menestyi hyvin. Tämä johti siihen, että levy-yhtiö Capitol julkaisi Yhdysvalloissa myös Sakamoton tekemän version. Kappale nousi Billboard Hot 100 -listan kärkeen, ja menestyi hyvin ympäri maailmaa. Kun Sakamoto saapui kesällä 1963 Los Angelesin kansainvälinen lentoasemalle, tuhannet kirkuvat teinit ympäröivät hänet.
Laulu oli suosittu myös Suomessa ja oli myyntitilastoissa parhaimmillaan neljäntenä. Siitä tehtiin useita suomenkielisiä versioita. Laulun suosioon lienevät vaikuttaneet myös Tokion olympialaiset, jotka pidettiin vuonna 1964. 
”Sukiyaki” jäi kuitenkin Sakamoton ainoaksi todelliseksi hitiksi. Seuraavat singlet ”China Nights” / ”Benkyo No Cha Cha Cha” nousi vielä Billbardin listoille, mutta vuoden 1963 muut levytykset ”Elimo” / ”Why” ja ”Tankobushi” / ”Olympics Song” eivät saavuttaneet suosiota.
Vuonna 1966 Sakamoto levytti Rauno Lehtisen säveltämän Letkajenkan japaniksi nimellä ”Let’s kiss (jenka)”.
Sakamoto jatkoi soolalaulajan uraansa, ja otti osaa muun muassa Brasilian Rio de Janeirossa järjestettyihin laulukilpailuihin vuonna 1968 kappaleella ”Sayounara, sayounara”. Vuonna 1971 hän avioitui näyttelijätär Yukiko Kashiwagin kanssa.
Sakamoto kuoli Japanissa sattuneessa ja 520 henkeä vaatineessa lento-onnettomuudessa 12. elokuuta 1985. Häntä jäivät kaipaamaan vaimo ja kaksi lasta.
Asteroidi ”6980 Kyusakamoto” on nimetty Sakamoton mukaan.